CELEX: 32019R1091
Language: fi
Date: 2019-06-26 00:00:00
Title: Komission asetus (EU) 2019/1091, annettu 26 päivänä kesäkuuta 2019, Euroopan parlamentin ja neuvoston asetuksen (EY) N:o 999/2001 liitteen IV muuttamisesta siltä osin kuin on kyse märehtijöistä ja muista kuin märehtijöistä saatua käsiteltyä eläinvalkuaista sisältävien tuotteiden vientiin sovellettavista vaatimuksista (ETA:n kannalta merkityksellinen teksti.)

27.6.2019   
               
               
                  FI
               
               
                  Euroopan unionin virallinen lehti
               
               
                  L 173/42
               
            
         KOMISSION ASETUS (EU) 2019/1091,
         annettu 26 päivänä kesäkuuta 2019,
         Euroopan parlamentin ja neuvoston asetuksen (EY) N:o 999/2001 liitteen IV muuttamisesta siltä osin kuin on kyse märehtijöistä ja muista kuin märehtijöistä saatua käsiteltyä eläinvalkuaista sisältävien tuotteiden vientiin sovellettavista vaatimuksista
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan ensimmäisen kohdan ja 23 a artiklan m alakohdan
         sekä katsoo seuraavaa:
         
                     (1)
                  
                  
                     Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden (TSE) ehkäisyä, valvontaa ja hävittämistä koskevat säännöt. Sitä sovelletaan elävien eläinten ja eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin.
                  
               
                     (2)
                  
                  
                     Märehtijöistä saadun käsitellyn eläinvalkuaisen ja tällaista käsiteltyä eläinvalkuaista sisältävien tuotteiden, joihin näin ollen kuuluvat myös orgaaniset lannoitteet ja maanparannusaineet, vienti kolmansiin maihin kiellettiin alun perin komission asetuksella (EY) N:o 1234/2003 (2), jotta voitaisiin ehkäistä naudan spongiformisen enkefalopatian (BSE) leviäminen kolmansiin maihin mahdollisesti kontaminoituneen käsitellyn eläinvalkuaisen kautta ja torjua vaara sen kulkeutumisesta takaisin unioniin.
                  
               
                     (3)
                  
                  
                     Euroopan elintarviketurvallisuusviranomainen, jäljempänä ’EFSA’, päivitti käsitellyn eläinvalkuaisen aiheuttaman BSE-riskin määrällistä riskinarviointia kesäkuussa 2018 (3). EFSA totesi, että käsitellyn eläinvalkuaisen aiheuttama BSE-infektiivisyys oli vuonna 2018 kokonaisuutena neljäsosa vuoden 2011 arviosta.
                  
               
                     (4)
                  
                  
                     Kun otetaan huomioon EFSAn antama käsiteltyä eläinvalkuaista koskeva lausunto, on aiheellista sisällyttää märehtijöistä saatua käsiteltyä eläinvalkuaista sisältävät orgaaniset lannoitteet tai maanparannusaineet asetuksen (EY) N:o 999/2001 liitteessä IV olevan V luvun E jakson 2 kohdassa vahvistetun poikkeuksen soveltamisalaan sillä edellytyksellä, että ne eivät sisällä luokkaan 1 kuuluvaa ainesta ja siitä saatuja tuotteita taikka luokkaan 2 kuuluvaa ainesta ja siitä saatuja tuotteita, lukuun ottamatta käsiteltyä lantaa.
                  
               
                     (5)
                  
                  
                     Asetuksen (EY) N:o 999/2001 liitteessä IV olevan V luvun E jakson 2 kohtaa, jossa kielletään märehtijöistä saatua käsiteltyä eläinvalkuaista sisältävien tuotteiden vienti, olisi sen vuoksi muutettava.
                  
               
                     (6)
                  
                  
                     Asetuksen (EY) N:o 999/2001 liitteessä IV olevan V luvun E jakson 3 kohdassa vahvistetaan edellytykset, joita sovelletaan sellaista käsiteltyä eläinvalkuaista, joka on saatu pelkästään muista kuin märehtijöistä, sisältävien tuotteiden tai tällaista valkuaista sisältävien rehuseosten vientiin. Muista kuin märehtijöistä saatua käsiteltyä eläinvalkuaista sisältävien orgaanisten lannoitteiden tai maanparannusaineiden vientiä varten ei kuitenkaan ole vahvistettu edellytyksiä. Asetuksen (EY) N:o 999/2001 liitteessä IV olevan V luvun E jaksoon olisi sen vuoksi lisättävä uusi 5 kohta.
                  
               
                     (7)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 999/2001 liite IV tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä kesäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EYVL L 147, 31.5.2001, s. 1.
         
            (2)  Komission asetus (EY) N:o 1234/2003 Euroopan parlamentin ja neuvoston asetuksen (EY) N:o 999/2001 liitteiden I, IV ja XI ja asetuksen (EY) N:o 1326/2001 muuttamisesta tarttuvien spongiformisten enkefalopatioiden ja eläinten ruokkimisen osalta (EUVL L 173, 11.7.2003, s. 6).
         
            (3)  EFSA Journal 2018;16(7):5314.
      
      
         
            LIITE
            Muutetaan asetuksen (EY) N:o 999/2001 liite IV seuraavasti:
            
                        1)
                     
                     
                        Korvataan V luvun E jakson 2 kohta seuraavasti:
                        
                                    ”2.
                                 
                                 
                                    Märehtijöistä saatua käsiteltyä eläinvalkuaista sisältävien tuotteiden vienti on kielletty, sanotun kuitenkaan rajoittamatta 1 kohdan soveltamista.
                                    Poiketen siitä, mitä edellä säädetään, tätä kieltoa ei sovelleta
                                    
                                                a)
                                             
                                             
                                                käsiteltyyn lemmikkieläinten ruokaan, joka sisältää märehtijöistä saatua käsiteltyä eläinvalkuaista, joka
                                                
                                                            i)
                                                         
                                                         
                                                            on käsitelty asetuksen (EY) N:o 1069/2009 24 artiklan 1 kohdan e alakohdan mukaisesti hyväksytyissä laitoksissa ja
                                                         
                                                      
                                                            ii)
                                                         
                                                         
                                                            on pakattu ja merkitty unionin lainsäädännön mukaisesti
                                                         
                                                      
                                          
                                                b)
                                             
                                             
                                                orgaanisiin lannoitteisiin tai maanparannusaineisiin, sellaisina kuin ne on määritelty asetuksen (EY) N:o 1069/2009 3 artiklan 22 kohdassa, kun nämä sisältävät ainesosinaan märehtijöistä saatua käsiteltyä eläinvalkuaista tai märehtijöistä ja muista kuin märehtijöistä saadun käsitellyn eläinvalkuaisen seosta ja kun seuraavat edellytykset täyttyvät:
                                                
                                                            i)
                                                         
                                                         
                                                            Ne eivät sisällä luokkaan 1 kuuluvaa ainesta ja siitä saatuja tuotteita taikka luokkaan 2 kuuluvaa ainesta ja siitä saatuja tuotteita, lukuun ottamatta lantaa, sellaisena kuin se on määritelty asetuksen (EY) N:o 1069/2009 3 artiklan 20 kohdassa, kun lanta on käsitelty komission asetuksen (EU) N:o 142/2011 liitteessä XI olevan I luvun 2 jakson a, b, d ja e alakohdassa vahvistettujen käsitellyn lannan markkinoille saattamista koskevien edellytysten mukaisesti.
                                                         
                                                      
                                                            ii)
                                                         
                                                         
                                                            Orgaanisten lannoitteiden tai maanparannusaineiden sisältämä käsitelty eläinvalkuainen täyttää asetuksen (EU) N:o 142/2011 liitteessä X olevan II luvun 1 jaksossa vahvistetut erityiset vaatimukset.
                                                         
                                                      
                                                            iii)
                                                         
                                                         
                                                            Orgaaniset lannoitteet tai maanparannusaineet voivat sisältää muita luokkaan 3 kuuluvia aineksia, jotka on käsitelty
                                                            
                                                                        —
                                                                     
                                                                     
                                                                        jollakin asetuksen (EU) N:o 142/2011 liitteessä IV olevassa III luvussa esitetyistä käsittelymenetelmistä 1–7 tai
                                                                     
                                                                  
                                                                        —
                                                                     
                                                                     
                                                                        asetuksen (EU) N:o 142/2011 liitteessä V olevan III luvun 1 jaksossa vahvistettujen vaatimusten mukaisesti, kun kyse on kompostista tai eläimistä saatavien sivutuotteiden biokaasuksi muuntamisesta syntyvästä mädätteestä, tai
                                                                     
                                                                  
                                                                        —
                                                                     
                                                                     
                                                                        asetuksen (EU) N:o 142/2011 liitteessä XIII vahvistettujen erityisten vaatimusten mukaisesti, jolloin kyseisiä aineksia voidaan käyttää orgaanisiin lannoitteisiin ja maanparannusaineisiin kyseisen asetuksen mukaisesti.
                                                                     
                                                                  
                                                      
                                                            iv)
                                                         
                                                         
                                                            Ne on käsitelty asetuksen (EY) N:o 1069/2009 24 artiklan 1 kohdan f alakohdan mukaisesti hyväksytyissä laitoksissa.
                                                         
                                                      
                                                            v)
                                                         
                                                         
                                                            Niihin sekoitetaan riittävä osuus ainesosaa, jonka sen jäsenvaltion toimivaltainen viranomainen, jossa orgaanisia lannoitteita tai maanparannusaineita tuotetaan, on hyväksynyt ja jonka ansiosta tuote ei kelpaa eläimille tai on muutoin tehokas estämään seoksen väärinkäyttöä ruokinnassa. Ainesosa on sekoitettava orgaanisiin lannoitteisiin tai maanparannusaineisiin niitä valmistavassa laitoksessa tai tarkoitusta varten rekisteröidyssä laitoksessa asetuksen (EU) N:o 142/2011 liitteessä XI olevan II luvun 1 jakson 2 kohdan mukaisesti.
                                                            Jos määräpaikkana olevan kolmannen maan toimivaltainen viranomainen sitä vaatii, sen jäsenvaltion toimivaltainen viranomainen, jossa orgaanisia lannoitteita tai maanparannusaineita tuotetaan, voivat sallia orgaanisten lannoitteiden tai maanparannusaineiden ruokintakäytön estämiseen muidenkin kuin kyseisessä jäsenvaltiossa sallittujen ainesosien tai menetelmien käytön, kunhan ne eivät ole ristiriidassa asetuksen (EU) N:o 142/2011 22 artiklan 3 kohdassa ja liitteessä XI olevan II luvun 1 jakson 3 kohdassa vahvistettujen sääntöjen kanssa.
                                                         
                                                      
                                                            vi)
                                                         
                                                         
                                                            Ne on käsitelty sen varmistamiseksi, että ne puhdistetaan taudinaiheuttajista asetuksen (EU) N:o 142/2011 liitteessä XI olevan II luvun 1 jakson 5 kohdan mukaisesti.
                                                         
                                                      
                                                            vii)
                                                         
                                                         
                                                            Niiden pakkaukseen tai säiliöön on kiinnitetty merkintä, joka sisältää maininnan ”Orgaanista lannoitetta tai maanparannusainetta; varoaika levittämisestä vähintään 21 päivää, joiden aikana tuotantoeläimet eivät saa laiduntaa eikä laidunkasvillisuutta saa käyttää ruokintaan”.
                                                         
                                                      
                                                            viii)
                                                         
                                                         
                                                            Niiden vienti toteutetaan seuraavien edellytysten mukaisesti:
                                                            
                                                                        —
                                                                     
                                                                     
                                                                        Ne on kuljetettava sinetöidyissä säiliöissä suoraan orgaanisten lannoitteiden tai maanparannusaineiden tuotantolaitoksesta tai rekisteröidystä laitoksesta, jossa niihin lisätään ainesosa, jonka ansiosta tuote ei kelpaa eläimille, paikkaan, jossa ne poistuvat unionin alueelta ja jonka on oltava komission päätöksen 2009/821/EY liitteessä I lueteltu rajatarkastusasema. Orgaanisten lannoitteiden tai maanparannusaineiden kuljettamisen järjestämisestä vastaavan toimijan on ennen unionin alueelta lähtemistä ilmoitettava kyseisen rajatarkastusaseman toimivaltaiselle viranomaiselle lähetyksen saapumisesta poistumispaikkaan.
                                                                     
                                                                  
                                                                        —
                                                                     
                                                                     
                                                                        Kyseisen lähetyksen mukana on oltava asetuksen (EU) N:o 142/2011 liitteessä VIII olevan III luvun 6 kohdassa esitetyn mallin mukaisesti laadittu ja asianmukaisesti täytetty kaupallinen asiakirja, joka on myönnetty komission päätöksellä 2004/292/EY käyttöön otetusta yhdennetystä eläinlääkinnällisestä tietojärjestelmästä (Traces-järjestelmä). Rajatarkastusasema on kyseisessä kaupallisessa asiakirjassa ilmoitettava I.28 kohdassa poistumispaikkana.
                                                                     
                                                                  
                                                                        —
                                                                     
                                                                     
                                                                        Kun lähetys saapuu poistumispaikkaan, rajatarkastusaseman toimivaltaisen viranomaisen on riskin perusteella varmennettava kunkin rajatarkastusasemalla esitetyn säiliön sinetti. Jos sinetin varmentamisesta ei saada tyydyttäviä tuloksia, lähetys on joko hävitettävä tai lähetettävä takaisin kaupallisen asiakirjan I.12 kohdassa ilmoitettuun alkuperälaitokseen.
                                                                     
                                                                  
                                                                        —
                                                                     
                                                                     
                                                                        Rajatarkastusaseman toimivaltaisen viranomaisen on ilmoitettava Traces-järjestelmän välityksellä kaupallisen asiakirjan I.4 kohdassa ilmoitetulle toimivaltaiselle viranomaiselle lähetyksen saapumisesta poistumispaikkaan ja tarvittaessa sinetin varmentamisen tuloksista ja mahdollisista toteutetuista korjaavista toimenpiteistä.
                                                                     
                                                                  
                                                                        —
                                                                     
                                                                     
                                                                        Alkuperäisestä tuotantolaitoksesta tai siitä rekisteröidystä laitoksesta, jossa tuotteeseen lisätään ainesosa, jonka ansiosta tuote ei kelpaa eläimille, vastaavan toimivaltaisen viranomaisen on suoritettava riskiperusteista virallista valvontaa ensimmäisen ja toisen luetelmakohdan vaatimusten noudattamisen ja sen varmistamiseksi, että rajatarkastusaseman toimivaltaiselta viranomaiselta on saatu Traces-järjestelmän välityksellä vahvistus poistumispaikassa suoritetusta valvonnasta kunkin sellaisen viedyn lähetyksen osalta, johon kuuluvat orgaaniset lannoitteet tai maanparannusaineet sisälsivät märehtijöistä saatua käsiteltyä eläinvalkuaista tai märehtijöistä ja muista kuin märehtijöistä saadun eläinvalkuaisen seosta.
                                                                     
                                                                  
                                                      Edellä 2 kohdan b alakohdan v, vii ja viii alakohdassa vahvistettuja edellytyksiä ei sovelleta orgaanisiin lannoitteisiin tai maanparannusaineisiin, jotka on pakattu loppukuluttajan käytettäviksi tarkoitettuihin enintään 50 kilogramman myyntipakkauksiin.”
                                             
                                          
                              
                  
                        2)
                     
                     
                        Lisätään V luvun E jaksoon 5 kohta seuraavasti:
                        
                                    ”5.
                                 
                                 
                                    Orgaanisten lannoitteiden tai maanparannusaineiden, jotka sisältävät pelkästään muista kuin märehtijöistä saatua käsiteltyä eläinvalkuaista eivätkä lainkaan märehtijöistä peräisin olevaa ainesta, viennissä on täytettävä seuraavat edellytykset:
                                    
                                                a)
                                             
                                             
                                                Sovelletaan tämän jakson 2 kohdan b alakohdan i, ii, iii, iv, v, vi ja vii alakohdassa vahvistettuja vaatimuksia. Edellä 2 kohdan b alakohdan v ja vii alakohdassa vahvistettuja edellytyksiä ei sovelleta orgaanisiin lannoitteisiin tai maanparannusaineisiin, jotka on pakattu loppukuluttajan käytettäviksi tarkoitettuihin enintään 50 kilogramman myyntipakkauksiin.
                                             
                                          
                                                b)
                                             
                                             
                                                Niiden sisältämä muista kuin märehtijöistä saatu käsitelty eläinvalkuainen on tuotettu jalostuslaitoksissa, jotka täyttävät IV luvun D jakson c alakohdan vaatimukset ja jotka on lueteltu V luvun A jakson 1 kohdan d alakohdan mukaisesti.
                                             
                                          
                                                c)
                                             
                                             
                                                Ne on tuotettu laitoksissa, joissa käsitellään yksinomaan muista kuin märehtijöistä saatuja orgaanisia lannoitteita tai maanparannusaineita.
                                                Tästä nimenomaisesta edellytyksestä poiketen toimivaltainen viranomainen voi sallia sellaisten tässä kohdassa tarkoitettujen orgaanisten lannoitteiden tai maanparannusaineiden viennin, jotka on valmistettu laitoksissa, joissa käsitellään märehtijöistä peräisin olevaa ainesta sisältäviä orgaanisia lannoitteita tai maanparannusaineita, jos toteutetaan tehokkaita toimenpiteitä, joilla estetään ristikontaminaatio pelkästään muista kuin märehtijöistä peräisin olevaa ainesta sisältävien ja märehtijöistä peräisin olevaa ainesta sisältävien orgaanisten lannoitteiden tai maanparannusaineiden välillä.
                                             
                                          
                                                d)
                                             
                                             
                                                Ne kuljetetaan paikkaan, jossa ne poistuvat unionin alueelta, pakattuna uuteen pakkausmateriaaliin tai irtotavarasäiliöihin, joita ei käytetä märehtijöistä peräisin olevan aineksen kuljettamiseen tai jotka on ensin puhdistettu ristikontaminaation estämiseksi noudattaen dokumentoitua menettelyä, jonka toimivaltainen viranomainen on etukäteen hyväksynyt.
                                                Edellä 5 kohdan c ja d alakohdassa vahvistettuja edellytyksiä ei sovelleta orgaanisiin lannoitteisiin tai maanparannusaineisiin, jotka on pakattu loppukuluttajan käytettäviksi tarkoitettuihin enintään 50 kilogramman myyntipakkauksiin.”